Einde wink vir staking by Sibanye-StillwaterStakende lede van Amcu en die NUM by Sibanye-Stillwater se Driefontein-myn (Foto: Phill Magakoe/AFP) Sibanye-Stillwater hoop om dié week amptelik met die vakbonde Amcu en die NUM ŉ ooreenkoms te onderteken om ŉ einde te bring aan die staking wat reeds in Maart begin het. Lede van Amcu en die NUM het Vrydag by die Masizakhele-stadion in Driefontein vergader en vakbondleierskap ŉ mandaat gegee om ŉ driejaarloonvoorstel wat deur die Kommissie vir Versoening, Bemiddeling en Arbitrasie (KVBA) aan die partye gemaak is, te aanvaar. Volgens Sibanye is die mandaat in ooreenstemming met inflasie oor ŉ tydperk van drie jaar (teen ŉ gemiddelde jaarlikse verhoging van 6,3% algehele verhoging) en sal dit bydra tot die volhoubaarheid van Sibanye se goudbedrywighede in Suid-Afrika. Die KVBA-voorstel aan die partye sluit in dat kategorie 4 tot 8-werknemers ŉ verhoging van R1 000 in jaar een ontvang (wat neerkom op ŉ 7,7%-verhoging); R900 in jaar twee (wat neerkom op ŉ 6,5%-verhoging) en R750 in jaar drie (wat neerkom op ŉ 5,2%-verhoging). Boonop sal werknemers in dié kategorieë ŉ eenmalige “swaarkrytoelaag” van R3 000 ontvang, waarvan R1 200 ŉ kontantbetaling aan werknemers sal wees en R1 800 toegeken sal word vir vermindering van skuld of lenings verskuldig aan die maatskappy. Mynwerkers, ambagsmanne en amptenare sal ŉ verhoging van 5% in jaar een ontvang; ŉ 5,5%-verhoging in jaar twee (of VPI as VPI tussen 5% en 5,5% in jaar twee is) en 5% in jaar drie. Volgens Sibanye sal die finale ooreenkoms uitgebrei word na alle werknemers in die bedingingseenheid, onder wie lede van UASA en Solidariteit. “Ons verwelkom hierdie positiewe stap om die nywerheidsaksie by ons goudbedrywighede te beëindig en bedank ons werknemers dat hulle hul stemme dik gemaak het,” het Richard Stewart, Sibanye se hoof vir die Suider-Afrika-streek, gesê. “Ons sien nou daarna uit om ons goudbedrywighede na stabiliteit en winsgewendheid terug te bring tot voordeel van alle belanghebbendes.”